Rajtár, Jozef, poslanec NR SR (2018-05-17):
Ďakujem za slovo. Vážená pani predsedajúca, vážené kolegyne, vážení kolegovia. Nakoniec vám budú vládnuť tí najneschopnejší z vás, to je trest za neochotu podieľať sa na politike. Tento výrok je pripisovaný starovekému mysliteľovi Platónovi. Ja by som k tomu dodal len to, že ako, bohužiaľ, vidíme na Slovensku nielen tí najneschopnejší, ale aj tí všetkého schopní a tí najskorumpovanejší. Slovensko je toho dobrým príkladom. Preto som veľmi rád, že dnes sa mnohí ľudia, verejnosť angažuje v spoločenskom dianí, že ju spoločenské dianie zaujíma, a som veľmi rád, že sa angažujú mnohí mladí, pretože alternatívne by mladí odišli do zahraničia, ak nebudú vidieť aspoň svetlo na konci tohto tunela korupcie, ktorý na Slovensku máme. Pretože aký je dnes obraz Slovenska? Vládny zlepenec sa už ani nesnaží skrývať, prečo tam je. Najnovšie sa strana MOST a SNS vzájomne obviňujú z lobingu a korupcie pri miliardových nákupoch zbraní. Jasne tým ukazujú, načo tam sú, že sú vo vláde kvôli špinavým kšeftom, že o správu krajiny nejde, bohužiaľ, ani v poslednom rade, len o špinavé kšefty. Nemá ani význam vymenovávať tu všetky kauzy, ktoré sa prevaľujú, prevalili doteraz, lebo je ich veľmi veľa. Na ilustráciu poviem, že keď si pustíte televízne noviny večer, tak vyzerajú skôr ako Krimi noviny. Asi pred dvoma dňami som po dlhom čase takto pozeral televízne správy na RTVS a všetky správy z domova boli korupcia, kradnutie, špinavé kšefty až do správ o zahraničí. Je to, bohužiaľ, odrazom toho, čo na Slovensku reálne je a čo sa u nás reálne deje. Na, alebo v polícii bola a ešte stále prebieha teda nejaká snaha, nejaký boj o to, aby sa veci vyšetrovali, ale, bohužiaľ, vo vedení polície sa ani po tých všetkých dramatických udalostiach nič nezmenilo. Tibor Gašpar akože odišiel, ale reálne tam ešte je, Krajmer akože odišiel, ale reálne tam ešte je, Hraško, čo je šéf NAKA, ani len symbolicky neodišiel, stále tam je a plánuje tam byť. Šéf inšpekcie, ten istý spôsob menovania šéfa inšpekcie, funkčné zaradenie inšpekcie stále pod ministerstvom vnútra. Detto prokuratúra, nič sa tam nezmenilo, Kováčik a ďalší. Detto finančná správa, stále je tam Ľudovít Makó, stále je tam František Imrecze, stále je tam Kaplán ako šéf inšpekcie. Bohužiaľ, v našom systéme sa reálne, reálne nič nezmenilo. Kočner s Bašternákom stále behajú po slobode a stále sa všetkým smejú, užívajúc si beztrestnosť do očí. Ja sa pýtam, kto je vlastne ale teraz na Slovensku skutočným premiérom, kto rozhoduje, kto vládne? Máme premiéra, ktorý je premiérom iba naoko. Takýto podvod ešte v histórii, modernej histórii Slovenska nebol. Každý premiér doteraz, nech to bol, kto to bol, tak bol osobnosť sama za seba, nikto nebol bábkovým premiérom. Ešte sme tu nemali premiéra, ktorý by prišiel na tlačovku, postavil sa do kúta, ticho tam stál celú tlačovú besedu a potom sa zdekoval a bez slova odišiel. To tu naozaj ešte nebolo a až sem sme dospeli. Poza chrbát tohto bábkového premiéra sa húfne skartujú doklady k dôležitým prípadom a kauzám doslova po stovkách. V base končí ďalší a ďalší človek, ale nie kriminálnik, ale ďalší a ďalší človek, ktorý svedčí proti korupcii, ktorý bojuje proti korupcii, ako napríklad pán Janíček, ktorý svedčil v prípade štátnej tajomníčky, ktorá obchodovala s mafiou. V prípade vraždy Jána Kuciaka bol odobratý mobil po osemhodinovom vypočúvaní zahraničnej novinárke, českej novinárke, nevideli sme vypočúvanie žiadnych podozrivých, nikoho, o kom Ján Kuciak vo svojich, vo svojich článkoch písal. Títo všetci boli nedotknutí. Vrátane Bederovcov, ktorí ovládajú naďalej políciu, pretože v polícii sa, v jej vedení sa nič reálne nezmenilo. Vo vedení ministerstva vnútra sa nič nezmenilo, akurát Robert Kaliňák si obliekol sukňu. Vládna koalícia tu vytvorila stav úplného bezprávia a tento stav je podhubím pre akékoľvek trestné, trestné činy. Keď ja spravím prostredie, kde sa skutok nestal, logicky následne už ani ja nemusím organizovať trestné činy, urobia to všetci ostatní. Urobia to kriminálnici, urobí to mafia, urobia to oligarchovia, pretože je tu taký systém. Systém, v ktorom sa skutok nestal. Čokoľvek sa spácha, skutok sa nestal. A tie následky sa vždy prejavia, lebo vždy príde niekto, kto spácha ešte horší a ešte nebezpečnejší trestný čin, až si niekto povie, tak ja spácham trebárs aj dvojnásobnú vraždu, lebo skutok sa tu nikdy nestal a nikdy sa nestane, prenasledujú sa výlučne tí, ktorí proti korupcii a zločinu bojujú, naopak, krytí všetkými možnými silami a prostriedkami sú tí, ktorí trestnú činnosť páchajú. V takomto prostredí tá situácia nemôže dospieť k ničomu inému než čoraz brutálnejším trestným činom. A napriek tomu, že všetko sa prevalilo, napriek tým udalostiam tu vidíme stále odvážnejší postup a otvorenejší postup v krytí zločinov. Vyzerá to tak, že skutočným premiérom je zrejme Marián Kočner. V priamom prenose kradne, podvádza, korumpuje. Okrádal domáce subjekty, ale keďže skutok sa nestal, ani po dvojnásobnej vražde sa skutok nestal, tak si trúfol dokonca na zahraničný subjekt, na televíziu Markíza s nejakými zmenkami. To mu zatiaľ prešlo, nabudúce sa stane, možno, možno onedlho sa stane, že príde s nejakými zmenkami 50, 100 miliónov na Volkswagen, na Peugeot, na Kiu, na najväčších zahraničných investorov, no a tí zo Slovenska po čase jednoducho odídu, pretože je tu vláda, kde je premiérom zjavne Marián Kočner, ktorý si tu môže robiť čokoľvek ako diktátor. Ten bábkový premiér a Kaliňák v sukni sú zodpovední za systematické zlyhávanie štátu. Doteraz ste ako vládna koalícia ako zlepenec hovorili, to iba opozícia fabuluje, vymýšľa, ale nechajme na relevantné štátne inštitúcie vyhodnotiť, posúdiť, aký je naozajstný stav. Tak NKÚ vydal po mnohomesačnom skúmaní správu, v ktorom presne opisuje to, čo robil Robert Kaliňák a dnešná ministerka vnútra Denisa, Denisa Saková, ktorá mala na starosti reformu, reformu ESO a ďalšie veci. A ja budem citovať teraz z ich správy. Sú to slová zo správy Najvyššieho kontrolného úradu. „Pred spustením realizácie programu ESO“ (to je efektívna a tak ďalej štátna správa) „nebola spracovaná na úrovni vlády alebo ministerstva vnútra žiadna štúdia uskutočniteľnosti alebo analýza dosahov. Deklarovaná úspora vo výške vyše jednej miliardy eur nebola preukázaná a to z dôvodu, že ministerstvo vnútra doposiaľ nevykonalo žiadnu analýzu skutočného dosahu implementácie programu ESO.“ Robert Kaliňák opakovane hovoril o tom, že usporili sme miliardu, usporili sme miliardu. Správa NKÚ, odborníci mesiace skúmali, k žiadnej miliarde, ani k žiadnej inej sume sa nikdy nedopátrali. Čiže klamstvo, podvod, zavádzanie, priamo opísané v správe NKÚ. Pred samotnou delimitáciou majetku v rámci programu ESO tam prešlo 1 348 budov. Do Kaliňákových pazúrov sa v rámci tohto programu dostalo 1 348 budov v hodnote 2 miliárd eur. „Neprebehla žiadna pasportizácia týchto budov a pozemkov, to znamená, ministerstvo vnútra nepoznalo rozsah preberaného nehnuteľného majetku ani jeho aktuálny stav. Nepriehľadnosť pri postupe predaja týchto nehnuteľností, respektíve zámeny nehnuteľností na účel zriadenia klientskych centier vytvára riziko plnenia plánovaných príjmov rozpočtu. NKÚ SR identifikoval riziko nehospodárneho a neefektívneho nakladania s delimitovaným majetkom štátu v správe ministerstva vnútra, rovnako boli v danej oblasti zistené viaceré porušenia všeobecne záväzných právnych predpisov.“ Robertovi Kaliňákovi sa dostal do rúk majetok na kšeftovanie v hodnote dvoch miliárd, tento majetok nebol nijako poriadne evidovaný, porušoval sa pri nakladaní s ním zákon, citoval som správu NKÚ, správu NKÚ. To, čo ste doteraz hovorili, pán Šuca, o tom, že to iba opozícia si vymýšľa, nech sa páči, čítajte správu NKÚ. „S časťou majetku štátu od jeho prevzatia do svojej správy v roku 2013 nenakladalo ministerstvo vnútra spôsobom, ktorý mu ukladá zákon,“ čiže nezákonne s ním nakladal, „o správe majetku štátu. Napriek tomu, že išlo o trvale prebytočný majetok s prihliadnutím na skutočnosť, že suma neobežného majetku bola v celkovej výške viac ako dvoch miliárd, na čo systém vnútornej kontroly v sledovanom období absolútne nereflektoval, možno považovať vnútorné kontrolné prostredie za nesprávne nastavené.“ Správa NKÚ. Takto sa reálne realizovala tá slávna Kaliňákova a Sakovej reforma ESO. Elektronický kontraktačný systém, možno si niektorí pamätáte, Robert Kaliňák tu prednášal o tom, aké neuveriteľné milióny sa usporili vďaka nemu. Národný kontrolný úrad to skúmal a dospel k tomu, že „vykazovali sa úspory pri zákazkách, ktoré sa neuskutočnili, a niektoré alebo mnohé zákazky sa vykazovali tie isté niekoľkokrát“. Len takto bola dosiahnutá alebo vykázaná tá takzvaná fiktívna, fiktívna úspora. K žiadnej úspore reálne nedošlo. Bolo to klamstvo, bol to podvod opäť raz. „Navyše štát nemá vlastnícke práva ku elektronickému kontraktačnému systému a dokonca EKS má byť pod patronátom Úradu pre verejné obstarávanie a nemá čo hľadať pod ministerstvom vnútra,“ píše Najvyšší kontrolný úrad. Súčasný bábkový premiér Pellegrini bol zodpovedný za elektronizáciu štátnej správy a za čerpanie eurofondov. Opäť, keď si zoberiete správu NKÚ, píše sa plus-mínus to isté, čo sa píše o reforme ESO a o elektronickom kontraktačnom systéme, samá hrôza, samý des, samé porušovanie zákona, neefektivita a tak ďalej a tak ďalej. Každému odporúčam si tú správu prečítať. Nepíše to opozícia, píše to Najvyšší kontrolný úrad po mnoho-, mnohomesačnej kontrole, dôkladnej kontrole. Takže reálne programové vyhlásenie tejto vlády, ktorá tu je, ktorá má nízku legitimitu, je také, prenasledovať úplne otvorene tých, ktorí odhaľujú trestné činy a svedčia proti korupčníkom vo vláde, kryť a podporovať našich ľudí, Bašternák, Kočner, skartovať dokumenty, nerobiť zmeny na polícii, na prokuratúre, nerobiť zmeny na finančnej správe, to sú daňové úrady, zvádzať zúrivé spory o štátne zákazky. Táto vláda mala nízku legitimitu už vtedy, keď nastúpila pred dvoma rokmi a proti vôli minimálne časti svojich voličov spravila korupčnú vládu Roberta Fica. Teraz sa bojíte predčasných volieb, a to preto, lebo nechcete realizovať skutočnú vôľu voličov, vy sa jej bojíte. Keby ste sa jej nebáli, idete s radosťou do predčasných volieb a potvrdíte si svoje pozície, lenže vy sa toho bojíte a zubami-nechtami sa držíte týchto princípov bezprávneho štátu a boja o zákazky. Ja vyzývam všetkých, ukončite bezprávny štát, ukončite zvady o štátne zákazky, obrovské balíky peňazí a chaos, ukončite vládu Kočnera, nech férovo rozhodnú predčasné voľby. Zároveň vyzývam ľudí všeobecne, angažujte sa v spoločenskom dianí stále viac a viac, aby nám nevládli tí najneschopnejší alebo všetkého schopní, aby nám nevládli tí najskorumpovanejší, ale aby sme ako spoločnosť uskutočnili zmenu preč od mafiánskeho systému. Ďakujem za pozornosť.